**JŪRINĖS KULTŪROS KOORDINACINĖS TARYBOS**

**PROTOKOLAS**

2014 m. spalio 23 d. Nr. (20.26.)-TAR1- 81

Klaipėda

Posėdis įvyko 2014 m. spalio 14 d. 15.30 val.

Vieta: Didysis pasitarimų kambarys („Akvariumas“), II a. fojė, Klaipėdos miesto savivaldybė.

Posėdžio pirmininkas – Petras Bekėža, Jūrinės kultūros koordinacinės tarybos (JKKT) pirmininkas, Lietuvos jūrininkų sąjungos pirmininkas.

Posėdžio sekretorius – Raimonda Mažonienė, Klaipėdos miesto savivaldybės administracijos Ugdymo ir kultūros departamento Kultūros skyriaus vyr. specialistė.

Dalyvauja Jūrinės kultūros koordinacinės tarybos nariai (12 iš 18):

1. Algirdas Aušra, Vakarų Lietuvos žvejų ir žuvies perdirbėjų asociacijos pirmininkas.
2. Petras Bekėža, Lietuvos jūrininkų sąjungos pirmininkas.
3. Antanas Brencius, Karinių jūrų pajėgų atstovas ryšiams su visuomene.
4. Algirdas Grybas, Jūrininkų centro direktorius.
5. Pranas Gylys, Lietuvos žuvininkystės produktų gamintojų asociacija, kapitonas.
6. Sigitas Šileris, Lietuvos laivų įgulų formavimo įmonių asociacijos garbės narys.
7. Aleksandras Kaupas, VĮ Klaipėdos valstybinio jūrų uosto direkcijos Uosto priežiūros skyriaus vyriausiasis dispečeris.
8. Ričardas Lučka, Jūrų kapitono klubo narys.
9. Vitalijus Juška, Klaipėdos miesto savivaldybės administracijos Paveldosaugos skyriaus vedėjas.
10. Vidas Pakalniškis, Klaipėdos savivaldybės administracijos Ugdymo ir kultūros departamento Kultūros skyriaus vyr. specialistas.
11. Vidmantas Matutis, Lietuvos marinistikos žurnalistų klubo „Marinus“ pirmininkas.
12. Olga Žalienė, Lietuvos jūrų muziejaus direktorė.

Kiti posėdžio dalyviai:

1. Gytis Lengvenis, LR jūrinės istorijos ir kultūros klubas „Budys“ narys.
2. Romandas Žiubrys, VšĮ „Klaipėdos šventės“ direktorius.
3. Arūnas Barbšys, Klaipėdos miesto savivaldybės tarybos Jūrinių ir vidaus vandenų komisijos narys.
4. Genutė Kalvaitienė, Lietuvos aukštosios jūreivystės mokyklos Karjeros centro vedėja.

DARBOTVARKĖ:

**1.** **“Jūros šventė – 2014” aptarimas.**

**2. Dėl prioritetų skirstant Klaipėdos miesto biudžeto lėšas kultūros projektų daliniam finansavimui.**

**3. Dėl naujų Jūrinės kultūros koordinacinės tarybos narių.**

**4. Informacija apie ankstesnių sprendimų vykdymą, tolesnių veiksmų aptarimas.**

Posėdžio medžiaga:

1. Klaipėdos miesto savivaldybės administracijos Ugdymo ir kultūros departamento Kultūros skyriaus 2014-10-07 raštai Nr.(20.14.)-KU6-31 ir Nr.(20.14)-KU6-32 „Dėl atstovo delegavimo į Jūrinės kultūros koordinacinę tarybą“, 2 lapai.
2. Lietuvos saugios laivybos administracijos 2014-10-10 raštas Nr. 2(1.15)S-1190 „Dėl atstovo delegavimo į Jūrinės kultūros koordinacinę taryba“ ir R.Tarasevičiaus gyvenimo aprašymas, 3 lapai.
3. LR jūrinės istorijos ir kultūros klubo „Budys“ pirmininko Kosto Franko el.paštu 2014-10-09 atsiųstas pranešimas dėl Gyčio Lengvenio delegavimo, 1 lapas.
4. V. Matučio ir darbo grupės parengta informacija „Dėl jūrinės kultūros projektų dalinio finansavimo iš savivaldybės biudžeto lėšų“, 2 lapai.

**1. SVARSTYTA. “Jūros šventė – 2014” aptarimas.**

Pranešėjas- R. Žiubrys, VšĮ „Klaipėdos šventės“ direktorius.

R. Žiubrys informavo, kad VšĮ „Klaipėdos šventė“ kolektyvas įvertino gerai 2014 m. Jūros šventę. Pažymėjo, kad jam vadovaujant antrus metus iš eilės renginių kokybė išlaikė aukštą lygį. Paklausė, kokia Jūrinės kultūros koordinacinės tarybos nuomonė dėl 2014 m. Jūros šventės?

A. Grybas įvertino šventę labai gerai. Pageidavo, kad per televiziją, transliuojant šventinius jūros renginius, nebūtų apsiribota tik koncertų transliavimu. Apgailestavo, kad tikrieji jūriniai renginiai: vainikų nuleidimas žuvusiems jūroje, jūrininkų apdovanojimai, jūrininkų eisena ir kt. lieka televizijos nepastebėti.

R. Žiubrys atsakė, kad televizija rodo tai, ką jos nuomone, žiūri žiūrovas. Jūros šventės organizatoriai negali įtakoti ką turi rodyti televizija, kuri yra Jūros šventės informacinis rėmėjas, kadangi už tai nemoka. Pasiūlė pagalvoti apie tai, kas būtų atraktyvu, kadangi ceremonijos nėra įdomios plačiajam žiūrovui ratui.

A. Aušra priminė, kad anksčiu, organizuojant Jūros šventę, į žvejus buvo kreipiamasi dėl finansavimo ir nuo skirto lėšų dydžio, jiems buvo žadami ir organizuojami specialūs renginiai. Pasiteiravo, kodėl šiais metais žvejai buvo pamiršti?

R. Žiubrys atsakė, kad žvejai patys turi rūpintis dalyvauti Jūros šventėje, įvertinant, kad ši šventė yra pati didžiausia auditorija jiems prisistatyti.

A. Aušra atsakė, kad nei teoriškai, nei praktiškai žvejams yra neįmanoma ieškoti būdų, kaip dalyvauti šventėje: dažnai būna išplaukę, paskendę savo darbuose, neturi įgūdžių. Priminė, kad Klaipėda iš pradžių 80 proc. buvo žvejų miestas, tik vėliau atsirado prekybos laivynas.

A. Barbšys pasiūlė Jūros šventės organizatoriams ieškoti žvejų, raginti ir organizuoti juos dalyvauti šventėje.

O. Žalienė pasidžiaugė, kad šiemetinė Jūros šventė įgyvendino visus iki šiol tai šventei keliamus reikalavimus: tema, teminiai ženklai, išlaikyta idėja ir kt. Pastebėjo, kad prieš 80 metų Jūros šventė buvo valstybės reikalas, dabar - tai tik Klaipėdos šventė, valstybė nesikiša. Tačiau iš tiesų tai visų mūsų reikalas, kad šventė būtų jūriška – kiek mes patys įdedame pastangų, tiek ji yra jūriška. Pažymėjo, kad šiemet šventė išėjo į „plačiuosius vandenis“- pristatyta šventė Prezidentūroje, dalyvavo pati Prezidentė. Paprašė jūrinės bendruomenės‚ nedergti savo lizdo“ ir nenešti iškylančių problemų į viešumą, o išsiaiškinti vietoje, nes tuomet sumenksta visas iki tol atliktas didelis darbas.

P. Bekėža paaiškino, kad turima omeny, klubo „Jūros veteranai“ laiškas Prezidentei dėl parodos metu skambėjusių jūrinių dainų ne lietuvių kalba.

O. Žalienė paaiškino, kad parodos atidarymo metu Prezidentūroje buvo atliekamos jūrinės „šanti“ dainos, kurios nėra lietuvių kilmės.

R. Lučka informavo, kad Jūrų kapitonų klubas jau aptarė Jūros šventę ir perdavė Jūrų kapitonų klubo padėką Jūros šventės 2014 m. organizatoriams už ypač gerai organizuotą šiųmetinę šventę. Pagrindiniai jūriniai renginiai praėjo aukščiausiu lygiu. Padėkojo Uosto direkcijai ir Jūros šventės organizatoriams už puikiai organizuotą Jūrininkų vakarą. Pažymėjo ir ypač gerai organizuotą laivų išplaukimą į jūrą.

P. Bekėža informavo, kad Lietuvos jūrininkų sąjungos (toliau - LJS) taryba savo posėdyje irgi aptarė šių metų Jūros šventę. Šventė taip pat įvertinta teigiamai, nes padaugėjo jūrinių renginių, kurie buvo aukšto lygio ir gerai organizuoti. Buvo atkreiptas dėmesys, kad televizija vietoj Jūros šventės rodo koncertus, kurie neatspindi Jūros šventės dvasios- tai tokie pat koncertai kaip Šiauliuose ar Palangoje. LJS taryba įpareigojo kreiptis į nacionalinį transliuotoją dėl Jūros šventės jūrinių renginių rodymo, kuriuos būtų galima nebūtinai rodyti per bendrąjį kanalą, galimą būtų ir per Kultūros kanalą.

A. Barbšys pasiūlė transliuoti Jūros šventė renginius „non stop“ per Kultūros kanalą, tai visus paragintų pasijusti, kad gyvename jūrinėje valstybėje.

P. Bekėža paklausė, ar JKKT pritaria kreipimuisi į LRT dėl Jūros šventės transliavimo?

Posėdžio dalyviai pritarė pasiūlytai iniciatyvai.

G. Kalvaitienė pritarė prieš tai pasisakiusiems, kad šiemet Jūros šventė buvo organizuota geriausiai. Akcentavo, kad Lietuvos aukštoji jūreivystės mokykla puikia suvokia, kad tai unikali galimybė pristatyti save. Pateikė prašymą nuo LJAM jūros šventės organizatoriams- ar galėtų jūrinės organizacijos pačios pateikti informaciją ir dalyvauti pateikiant informaciją apie dalyvius jūrininkų eisenoje, nes tai padėtų koordinuoti kuomet baigiasi ar prasideda nauja eisenos dalyvių kolona.

S. Šilerio nuomone šventėje buvo viskas gerai. Pastebėjo, kad jūrininkai nepratę dalyvauti organizaciniuose reikaluose. Yra susiformavęs įpratimas, kad ne mes „organizuojame, o mus -„organizuoja“, kadangi didžiąją dalį jūrininkai praleidžia ne krante. Pastebėjo, kad šventėje buvo žymiai mažiau išgeriančių, todėl reikėtų paanalizuoti - kas tai paveikė. Buvo labai daug pagarbos jūrininkams vakare Koncertų salėje. Padėkojo Audrai Umbrasienei ir palinkėjo jai ir toliau rašyti tokius ar panašius scenarijus.

**NUTARTA:**

1. Įvertinti Jūros šventė 2014 teigiamai.
2. Rekomenduoti Jūros šventės organizatoriams nenuleisti renginių kartelės žemyn ir nepamiršti žvejų.
3. Įpareigoti P. Bekėžą JKKT vardu parengti raštą LRT dėl Jūros šventės renginių transliavimo. P. Bekėža raštą padės parengti O. Žalienė ir V. Matutis.

Nutarimas priimtas bendru sutarimu.

**2. SVARSTYTA. Dėl prioritetų skirstant Klaipėdos miesto biudžeto lėšas kultūros projektų daliniam finansavimui.**

Pranešėjas – Petras Bekėža, Lietuvos jūrininkų sąjungos pirmininkas.

P. Bekėža informavo, kad V. Matutis ir darbo grupė išanalizavo jūrinės kultūros finansavimo situaciją savivaldybėje.

V. Matutis pristatė darbo grupės parengtą jūrinės kultūros finansavimo situacijos savivaldybėje analizę ir pasiūlymus kaip ją pagerinti ar įtakoti.

P. Bekėža pasiūlė kreiptis į Miesto tarybą, susitikti su Kultūros ir meno taryba.

A. Barbšys pastebėjo, kad JKKT sudėtyje nėra Miesto tarybos atstovo ir tai neleidžia, jo nuomone, efektyviai spręsti jūrinės kultūros problemas. Pasiūlė JKKT aktyviai kreiptis į Jūrinių ir vidaus vandenų komisiją visais klausimais. Pažadėjo palaikymą.

R. Žiubrys atsakydamas į V. Matučio pateiktus pasiūlymus dėl geresnio jūrinės kultūros finansavimo, prioritetų išskyrimo ar procentinio lėšų skyrimo nustatymo, pabrėžė, kad lėšų kultūrai, kultūros projektams yra skiriama tiek mažai, kad praktiškai nėra ką dalinti.

R. Žiubrys pateikė informaciją JKKT apie Kultūros ir meno tarybos atliktą bendrą kultūros finansavimo analizę iš Klaipėdos savivaldybės biudžeto lėšų ir Klaipėdos situacijos palyginimą su Vilniumi, Kaunu, Šiauliais. Informavo, kad Kultūros ir meno taryba nutarė su ši informacija kreiptis į Miesto tarybos komitetus ir tarybas, kad paviešinti apverktiną kultūros finansavimą Klaipėdoje ir siekti kultūrai padidinti finansavimą. Akcentavo, kad Klaipėdoje reikia keisti požiūrį į kultūrą.

A. Grybas pasiūlė V. Matučio pateiktoje medžiagoje, rengiant raštą, papildyti preambulę apie bendrą kultūros situacija Kultūros ir meno tarybos atliktos analizės pagrindu - reikalavimu padidinti finansavimą kultūrai, pateikiant finansavimo kultūrai pavyzdžius iš Kauno, Vilniaus ir Šiaulių, o jau tuomet rašyti apie pageidaujamus procentus. .

**NUTARTA.** Parengti V. Matučio ir darbo grupės parengtos medžiagos pagrindu JKKT raštą Klaipėdos miesto savivaldybės tarybai, Kultūros ir meno tarybai, Jūrinių ir vidaus vandenų komisijai. Rašto pradžią papildyti reikalavimu padidinti bendrą finansavimą kultūrai ir pateikti palyginimus apie kultūros finansavimo situaciją kituose miestuose pagal Kultūros ir meno tarybos atliktą analizę.

Nutarimas priimtas bendru sutarimu.

**3. SVARSTYTA.** **Dėl naujų Jūrinės kultūros koordinacinės tarybos narių.**

Pranešėjas – Petras Bekėža, Lietuvos jūrininkų sąjungos pirmininkas.

P. Bekėža informavo, kad Kultūros skyrius išsiuntė raštus dėl dviejų atstovų delegavimo į JKKT -vietoj mirusio JKKT nario Juozo Algimanto Liesio, LR jūrinės istorijos ir kultūros klubo „Budys“ nario, kuris JKKT atstovavo Jūrinio paveldo ir istorijos sritį ir vietoj Evaldo Zacharevičiaus, kuris nebedirba Lietuvos saugios laivybos administracijoje ir atstovavo JKKT Jūrinės veiklos administravimo sritį.

Kultūros skyrius gavo pasiūlymus dėl atstovavimo: LR jūrinės istorijos ir kultūros klubas „Budys“ pasiūlė Gytį Lengvenį, klubo „Budys“ narį; Lietuvos saugios laivybos administracija delegavo Robertiną Tarasevičių, Lietuvos saugios laivybos administracijos direktoriaus pavaduotoją.

P. Bekėža priminė, kad dabartinės JKKT kadencija baigiasi 2015 m. balandžio mėn., tuomet bus organizuojami nauji rinkimai dėl JKKT sudėties pagal visas sritis. Šiandien siūloma nebeorganizuoti naujų rinkimų, o tik pakeisti vieną JKKT narį nauju nariu iš tos pačios organizacijas, iš kurios buvo deleguotas ir patvirtintas ankstesnysis JKKT narys.

P. Bekėža paklausė, ar JKKT nariai pritaria pasiūlytoms kandidatūroms: Gyčiui Lengveniui ir Robertinui Tarasevičiui?

Posėdžio dalyviai pritarė naujoms JKKT narių kandidatūroms.

**NUTARTA:**

1. Pritarti, kad:

1.1. Robertinas Tarasevičius, Lietuvos saugios laivybos administracijos direktoriaus pavaduotojas atstovautų Jūrinės kultūros koordinacinėje taryboje Jūrinės veikos administravimo sritį vietoj Evaldo Zacharevičiaus.

1.2. Gytis Lengvenis, Lietuvos Respublikos jūrinės istorijos ir kultūros klubo „Budys“ narys atstovautų Jūrinės kultūros koordinacinėje taryboje Jūrinio paveldo ir istorijos sritį vietoje Algimanto Juozo Liesio.

1.3. Rekomenduoti Kultūros skyriui parengti Klaipėdos miesto savivaldybės tarybos sprendimą dėl Jūrinės kultūros koordinacinės tarybos sudėties pakeitimo.

Nutarimas priimtas bendru sutarimu.

**4. SVARSTYTA. Informacija apie ankstesnių sprendimų vykdymą, tolesnių veiksmų aptarimas.**

Pranešėjas – Petras Bekėža, Lietuvos jūrininkų sąjungos pirmininkas.

P. Bekėža informavo, kad pagal praeito JKKT posėdžio nutarimą JKKT nariai turėjo el.paštu pateikti A. Kaupui pasiūlymus vardų, susietų su jūra, jūrininkais, pajūrio kraštu, kuriais tiktų pavadinti metus. A. Kaupas turėjo pristatyti gautus pasiūlymus šiame JKKT posėdyje.

A. Kaupas informavo, kad gavo keltą konkrečių pasiūlymų, tačiau jam reikėtų sudėlioti juos į eilę ir tuomet jis rezultatą pristatytų sekančiame JKKT posėdyje. Pažadėjo atsiųsti Kultūros skyriui el.paštu parengtus pasiūlymus prieš savaitę iki kito JKKT posėdžio, kad šis juos persiųstų susipažinimui visiems JKKT nariams.

P. Bekėža pasiūlė sudaryti darbo grupę dėl pasirengimo „Albatroso“ apdovanojimui, kuri pateiktų pasiūlymus kitame JKKT posėdyje, kuris įvyks 2014-11-11.

Posėdžio dalyviai pritarė jo pasiūlymui.

P. Bekėža priminė, kad dabartinės kadencijos JKKT dirbs iki 2015 m. balandžio mėnesio, tačiau vis tiek reikia sudaryti JKKT darbo planą ateinančių metų I-am pusmečiui.

Paprašė JKKT narių atsiųsti pasiūlymus, kokius klausimus reikėtų ateinančiais metais įtraukti į JKKT darbo planą.

**NUTARTA**:

1. Svarstyti klausimą dėl pateiktų pasiūlymų suteikti metams jūrinius vardus kitame JKKT posėdyje.
2. Sudaryti darbo grupę dėl pasirengimo Klaipėdos miesto savivaldybės jūrinės kultūros apdovanojimui „Albatrosas“ iš šių JKKT narių: S. Šileris, V. Matutis, O. Žalienė, G. Kutka, P. Bekėža.

R. Mažonienė persiunčia visą medžiagą, susijusią su „Albatroso“ apdovanojimu darbo grupės nariams.

3. JKKT nariai iki lapkričio 15 d. atsiunčia R. Mažonienei el.p.: [raimonda.mazoniene@klaipeda.lt](mailto:raimonda.mazoniene@klaipeda.lt) pasiūlymus 2015 m. I-o pusmečio darbo planui.

Nutarimas priimtas bendru sutarimu.

Posėdžio pirmininkas Petras Bekėža

Posėdžio sekretorė Raimonda Mažonienė